“ከመቐለ የሚወጡ መግለጫዎች ሙሉ ጤነኛ ከሆነ ሰው የሚሰጡ     ስለመሆናቸው አጠያያቂ ነው”
    አዲስ አበባ፡- ከመቐለ የሚሰጡ መግለጫዎች ሙሉ ጤንነት ካለው ሰው የሚሰጡ መግለጫዎች ናቸው ወይ የሚል ጥያቄ የሚያስነሱ መሆናቸውን የብልጽግና ጽህፈት ቤት የፖለቲካ ፓርቲዎችና ሲቪክ ማህበራት ጉዳዮች ኃላፊ ዶክተር ዓለሙ ስሜ ተናገሩ፡፡ዶክተር ዓለሙ ከአዲስ ዘመን ጋዜጣ ጋር ባደረጉት ቃለ ምልልስ እንደገለጹት፤ አስከፊ ዓለም አቀፍ ወረርሽኝ ሀገራችንን ከፍተኛ ስጋት ውስጥ በጣለበት በዚህ ፈታኝ ወቅት መቀሌ የመሸጉ ቡድኖች የሚሰጡት መግለጫ ሙሉ ጤነኛ ከሆነ ሰው የሚሰጡ ስለመሆናቸው ጥያቄ የሚያጭሩ ናቸው፡፡ በዚህ ወቅት ምርጫ ይካሄድ የሚለው ሀሳብም አንዱ ማሳያ ነው ።በዚህ የዜጎችን ሕይወት ለማትረፍ ክልከላዎች በበዙበት ፤ መላው ህዝባችን በሽታው ከፈጠረው ከፍተኛ ስጋት የተነሳ ፍርሀትና ጭንቀት ውስጥ ባለበት ሁኔታ ምርጫ ይደረግ የሚለው ሀሳብ “እኔ ከሞትኩ ሰርዶ አይብቀል “ እንዲሉ ነው፤ የእነርሱ የህዝብ ተቆርቋሪነት በስልጣን ላይ እስካሉ እንጂ ስልጣን የሚያጡ ከመሰላቸው የአገር ደህንነትም ሆነ የህዝብ ጤንነት ምናቸውም እንዳልሆነ ተግባራቸው አመላካች እንደሆነ ጠቁመዋል፡፡ይህን መሰል ሀሳብ የሚሰነዝረው የመቀሌው ስብስብ ሁሉ ነገር የነበረው፤ አሁን ግን ሁሉን ነገር ያጣ፤ የከሰሩ ፖለቲከኞች ስብስብ ነው ያሉት ዶክተር ዓለሙ፣ የከሰረ ፖለቲከኛ ስብስብ ደግሞ አመዛዝኖና ሰከን ብሎ ማሰብ የሚጎድለው መሆኑን ማሳያ እንደሆነ አመልክተዋል። ይህ ሂደት እብሪት የተሞላበት፣ሀሳቡም በኢትዮጵያ ህዝብ ተሸንፎ በአንድ አከባቢ ተሸጉጦ ያለ ትልቅ የፖለቲካ ክስረት የደረሰበት መሆኑን እንደሚያስገነዝብ ተናግረዋል ፡፡ዋናው ጉዳይ ምርጫው ይደረጋል ወይም አይደረግም የሚል አለመሆኑን የሚናገሩት ዶክተር ዓለሙ፤ በሕጉ መሰረት ምርጫን ለማካሄድ የሚያደራጀውና ምርጫን የሚያስፈጸመው በምርጫ ቦርድ አማካኝነት የፌዴራል መንግስት በመሆኑ የፌዴራል መንግስት ምርጫ አይካሄድም የሚል ውሳኔ በማሳለፉ ምርጫው እንደማይካሄድ ገልጸዋል።የእነዚህ አካላት አካሄድና አቋም ግን ምን ያህል ለህዝብ ደህንነት ግድ እንደሌላቸው በተግባር የሚያሳይ መሆኑን፤ እነርሱ ስልጣን ላይ እስከቆዩ ብቻ ለህዝብ አሳቢ ነን እንደሚሉ፤ የእነርሱ ስልጣን ጥያቄ ውስጥ ሲገባና የስልጣናቸው ጊዜ የሚያጥር መስሎ ከታያቸው የህዝብን ጤንነት አደጋ ላይ ቢወድቅም እንኳን እኛ መመረጥ አለብን በሚል የሚሰሩ መሆናቸውን በተግባር ያረጋገጡበት መሆኑን አስረድተዋል፡፡ህወሓት ቀድሞ መፎከሪያው ሕገ መንግስቱ የነበረና አሁን ይህን የመጫወቻ ካርዱን የተነጠቀ ስብስብ መሆኑን የጠቆሙት ዶክተር ዓለሙ፤ ስብስቡ በአሁኑ ወቅት መቐለ ላይ ሌላ መደበቂያና መሸፈኛ እየፈለገ ያለ ስለመሆኑም ገልጸዋል።ዶክተር ዓለሙ፤ ስብስቡ በአሁኑ ወቅት መጫወቻ እያደረገ ያለው የትግራይን ህዝብ መሆኑን እና የህዝቡን ምሽግነት የፈለጉትም ለጊዜውም ቢሆን ያድነኛል፤ ወንጀለኛ ሊያዝ ሲመጣ የትግራይ ህዝብ ተደፈረ ብዬ ቀስቅሼ ከችግሩና ከተጠያቂነት አልፋለሁ፤ ለውጡንም ለማዘግየት እጠቀምበታለሁ ብሎ ስለሚያስብ መሆኑን አስረድተዋል።በዚህ መልኩ በምሽግነት የመረጠውን ህዝብ ለስልጣኑ ሲል ጤንነቱን አደጋ ላይ በሚጥል መልኩ ምርጫ አካሂዳለሁ ማለቱ ደግሞ “ከራስ በላይ ንፋስ” እንዲሉ ለራሳቸው ስልጣን ካገኙና እነርሱ መኖር ከቻሉ ህዝቡ ለእነርሱ ምንም እንዳልሆነ ያስመሰከሩበትና ለህዝቡ ያላቸውን ግዴለሽነት ያረጋገጡበት መሆኑን ተናግረዋል፡፡‹‹ ህወሓት የደረሰበትን የሞራል ውድቀትና የፖለቲካ ኪሳራ ለማካካስ የሚሠራ፤ አገርንም ህዝብንም አሳልፎ ሰጥቶና ዋጋ የሚያስከፍል ነው ›› ያሉት ዶክተር ዓለሙ ልክ አሁን የህዝብን ጤንነት አደጋ ላይ ጥሎ ምርጫ አካሂዳለው እንደሚለው አይነት ህዝብንም አገርንም ዋጋ አስከፍሎም ቢሆን ኪሳራውን ለማካካስ እየተንቀሳቀሰ መሆኑን ጠቁመዋል፡፡እንደ ዶክተር ዓለሙ ማብራሪያ ፤ የህወሓትን ሀሳብ የሚገዙም ሆነ የሽግግር መንግስት መቋቋም አለበት የሚሉ ሐይሎች ከዚህ ቀደም አሸባሪና ህግን የጣሱ ናቸው ብሎ ሲያስራቸውና ከአገር ሲያሳድዳቸው የነበሩ ፓርቲዎች በአቋራጭ ስልጣን ለማግኘት ሲሉ በህወሀት ስር የተሰባሰቡ ናቸው፤ እነርሱ ‹‹የትም ፍጪው ዱቄቱን አምጪው›› እንዲሉ ቀድሞ ሲገርፋቸውና ሲያሳድዳቸው በነበረው ህወሓት በኩልም ሆነ በየትም ይምጣ ስልጣን ብቻ ይምጣ ብለው የሚንቀሳቀሱ ፤ ቁምነገራቸው በግርግር ስልጣን መያዝ እንጂ የአገር ሉዓላዊነትና የህዝብ ደህንነት ያልሆነ፤ ሕገ መንግስትና የህገ መንግስት መርህ ግድ እንደማይሰጣቸው በግልጽ ያሳዩበት ጥሩ አጋጣሚ ሆኗል ።ዶክተር ዓለሙ፤ አሁን መንግስት ውጥረት ላይ ነው ያለው፤ ትንሽ ክፍተት ታይቷል፤ ይቺን አጋጣሚ እንጠቀም፤ አጋጣሚውም እኛን ስልጣን ላይ እስካወጣን ድረስ አገርም፣ የህዝብ ደህንነትም፣ ሕገ መንግስትም ገደል ይግባ በሚል መርህና ፍልስፍና የሚንቀሳቀሱ ሃይሎች በመሆናቸው አንድ ላይ እየሰሩ እንዳሉም አስረድተዋል ። ‹‹ የህወሓት መፍጨርጨር ትናትን ሲጥሰው የነበረውን የብሔር ብሔረሰቦች መብት ለማክበር ሳይሆን የደረሰበትን ኪሳራ ለማካካስና ለመበቀል የሚደረግ ጥረት ነው።ሌሎቹ ደግሞ ወደስልጣን ለመውጣት የሚያደርጉት ርብርብ ነው››ያሉት ዶክተር ዓለሙ፤ ‹‹ይህ ተቃራኒ የሚመስል ሀሳብ ግን ስልጣንን ለመቆጣጠር ዓላማ የሚደረግ ጥረት አንድ ያደረገው ጉዞ ነው በተመሳሳይ መንገድ ላይ ያገናኛቸው።ይህ የአገርና ህዝብ ደህንነትን ሳይሆን ስልጣንን ዓላማ ያደረገ ጉዞ ደግሞ ሰላማዊና ህገ መንግስታዊ መንገድን ሳይሆን ከህግና መርህ ያፈነገጠ አካሄድን እንዲፈልጉ አድርጓቸዋል›› ሲሉ ተናግረዋል ፡፡እንደ ዶክተር ዓለሙ ማብራሪያ፤ በጋራ ሽር ጉድ የሚሉትና አንድ ባይሆንም የሚደጋገፍና የሚመጋገብ የሚመስል መግለጫ ይሰጣሉ፤ አንዱ ምርጫ ካላደረግሁ ብሎ በተቻለው አቅም መንግስትን ለመወጠር ይፈልጋል።አንደኛው ደግሞ የሽግግር መንግስት ካልሆነ ብሎ ይወተውታል።እንደዚህ የተቃረኑ የሚመስሉ ነገር ግን ለውጡን ለማደናቀፍና የለውጡን ሃይል ለመወጠር የሚደረጉ ትግሎች ፤ መንግስትን አጣብቂኝ ውስጥ ከቶ ለእነርሱ ዓላማና ፍላጎት ተገዢ እንዲሆን የመፈለጋቸውና ለዚሁ ጥረት የማድረጋቸው ማሳያ ነው ፡፡በዛሬው የአዲስ ዘመን ጋዜጣ ላይ ከዚህ ዜና ጋር የተጠቀምነው ፎቶግራፍ የተሳሳተ በመሆኑ ለተፈጠረው ስህተት ይቅርታ እየጠየቅን ከዶክተር ዓለሙ ስሜ ጋር ያደረግነውን ሰፊ ቃለ ምልልስ በነገው እትም ይዘን እንቀርባለን። አዲስ ዘመን ግንቦት 5/2012 በወንድወሰን ሽመልስ